《和王彦谟县尉二首 其一》
宋代·王庭圭

耳厌钲鼙处处喧，此时犹得卧丘园。负材磥砢几无用，旧业荒凉半不存。

嗟古英雄多朽骨，览君词翰可招魂。济川政要艅艎急，樗散何因被选抡。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。